section_heading: Povijest
paragraph_text: God. 1070., Malcolm III. Canmore, kralj Škotske izgradio je prvi dvorac na stijeni. Između 1084. i 1153. god. škotski kraljevi su u njegovu podnožju osnovali Opatiju Holyrood i nastao je nepravilni grad oko Edinburškog dvorca. Englezi su ga 1290. god. pokušali povratiti i spalili su ga, ali ga je obnovio Robert I., kralj Škotske 1329. god. Od 1371. njime vlada dinastija Stewart. U razdoblju od 1488. – 1513. god., Jakov IV., kralj Škotske donosi renesansu i gradi Veliku dvoranu Edinburškog dvorca i započinje gradnju Palače Holyrood. U 16. st. luka Leith u Edinburghu postaje važan komercijalni centar, a kalvinist John Knox i škotski plemići, protiv želje kraljice Marije I. od Škotske, uvode protestantizam u Škotsku. U građanskom ratu 1573. god. Edinburgh je na strani Marije, ali iste godine je osvojen. mini|lijevo|250px|Edinburgh 1826. god. Godine 1603., Marijin sin, Jakov VI., nasljeđuje engleski tron i seli se u London. Škotski prezbiterijanci se 1638. god. u Edinburghu bune protiv hegemonijalnog uređenja Škotske i forsiraju Nacionalni pakt. Zakon o Uniji 1707. su prvi potpisali građani u Edinburghu. Edinburgh i Glasgow su iskoristili pro-britanski stav i doživjeli gospodarski procvat. Tijekom Zlatnog doba u 18. stoljeću, iznikao je novi grad u neoklasicističkom stilu. Tada u gradu djeluju ključni sudionici škotskog prosvjetiteljstva kao što su Adam Smith, David Hume i Allan Ramsay.